**I Danmark er jeg født***Tekst: H. C. Andersen, 1850, Melodi: Poul Schierbeck, 1926*

I Danmark er jeg født, dér har jeg hjemme.  
Der har jeg rod, derfra min verden går.  
Du danske sprog, du er min moders stemme,  
så sødt velsignet du mit hjerte når.  
Du danske, friske strand,  
hvor oldtids kæmpegrave  
stå mellem æblegård og humlehave.  
/:: Dig elsker jeg! - Dig elsker jeg!  
Danmark, mit fædreland! ::/  
  
Hvor reder sommeren vel blomstersengen  
mer rigt end her, ned til den åbne strand?  
Hvor står fuld månen over kløverengen  
så dejligt som i bøgens fædreland?  
Du danske, friske strand,  
hvor Danebrogen vajer, -  
Gud gav os den, - Gud giv den bedste sejer!  
  
Engang du herre var i hele Norden,  
bød over England, - nu du kaldes svag,  
et lille land, og dog så vidt om jorden  
end høres danskens sang og mejselslag.  
Du danske, friske strand,  
**plovjernet guldhorn finder,**Gud giv dig fremtid, som han gav dig minder!  
  
Du land, hvor jeg blev født, hvor jeg har hjemme,  
hvor jeg har rod, hvorfra min verden går,  
hvor sproget er min moders bløde stemme  
og som en sød musik mit hjerte når.  
Du danske, friske strand  
med vilde svaners rede,  
I grønne øer, mit hjertes hjem hernede!